Bent Bøgsted (DF), 2012-03-02:
Goddag hr. formand.
Det her forslag om 6 ugers selvvalgt uddannelse fjerner det loft, der blev lagt ind over uddannelserne og AMU-kurserne.
Det var Dansk Folkeparti med til, det erkender vi blankt.
Vi har også på nogle områder kunnet se, at det måske nok har være sat lidt for lavt, det loft.
Vi har kunnet se i de meldinger, der er kommet udefra, at der har været nogle steder, hvor folk ikke rigtig har kunnet få de kurser, der var nødvendige, for at de kunne få et job.
Derfor er det sådan lidt ærgerligt, når vi har et ganske udmærket system, efter hvilket man kan få et kursus i forbindelse med ansættelsen efter aftale med arbejdsgiveren.
Det er lidt ærgerligt, at man ikke bruger det.
Det er lidt ærgerligt, at der er nogle kommuner, der har så meget kassetænkning, at de siger, at det kan de ikke give.
Det er altid en god forretning for kommunerne, hvis de får en i beskæftigelse.
Det er lidt ærgerligt, at man ikke har brugt det system noget mere.
I Dansk Folkeparti bryder vi os ikke om systemet med 6 ugers selvvalgt uddannelse.
Vi har hørt så mange historier om folk, der egentlig bare tager kurser, fordi de siger, at de taget kurset, og så har de fred i så lang tid.
Jeg har set breve, der er sendt ud til ledige af fagforeninger.
Der står, at fagforeningerne synes, at de ledige skal tage det kursus, fordi de slipper for aktivering og jobsøgning i den tid, de tager kurset.
Meningen med kurserne er, at man skal tage et kursus, der kan føre til et job.
Man skal ikke tage det for at få tiden til at gå.
Derfor synes vi også, at vi skulle se på området her.
Vores ønske i Dansk Folkeparti er, at vi helt fjerner 6 ugers selvvalgt uddannelse og laver et system, der gør, at de kurser, der kan føre til et job, skal folk have mulighed for at tage uanset pris, hvis kurserne kan føre til job.
Dermed er det ikke nødvendigvis sagt, at det skal være i forbindelse med, at man har en aftale med en arbejdsgiver, men man kan jo hurtigt få en fornemmelse af, hvad arbejdsgiverne efterspørger af kurser blandt folk.
Vi kan også begynde at diskutere, om det er rimeligt, at det skal være en statslig opgave at uddanne den danske arbejdsstyrke.
Jeg kan huske, at da jeg tog min uddannelse tilbage i halvfjerdserne – der er også nogle herinde, der har taget deres uddannelse i halvfjerdserne eller måske i firserne – var det i højere grad arbejdsgiveren, der tog ansvaret for at uddanne de folk, de skulle bruge.
I dag er det blevet kutyme, at hvis arbejdsgiveren ikke lige kan få den mand eller kvinde med den uddannelse, man vil have, råber man op om, at man skal have arbejdskraft fra udlandet.
Det er en helt forkert vej.
Arbejdsgiveren skulle mere gå ind og selv sørge for at opkvalificere de folk, de skal bruge.
Der er heldigvis rigtig mange arbejdsgivere, der gør det, skal jeg sige.
Det er langtfra alle, der ikke gør det.
Med det er lidt mærkeligt at se en virksomhed, der står og siger, at de ikke kan få velkvalificeret arbejdskraft her i Danmark, når virksomhederne ikke selv vil tage et ansvar for at uddanne de folk, de har brug for.
Hvis virksomhederne gjorde det, havde vi måske ikke så stor ungdomsledighed.
Der ville være flere folk, der fik en praktikplads, hvis arbejdsgiverne selv tog et ansvar i stedet for at sige, at det er en statslig opgave at uddanne de ledige til det arbejde, der nu er.
Det er en forkert vej.
Derfor synes vi i Dansk Folkeparti, at vi gerne vil være med til at se på hele systemet.
Vi mener faktisk, at 6 ugers selvvalgt uddannelse er passé med den måde, det fungerer på.
Derfor vil vi her opfordre ministeren til at tage hul på, hvordan vi skal modernisere arbejdsmarkedsuddannelsessystemet i den kommende tid.
Vi tror på, at det står stille, og at der ikke sker noget nyt.
Vi skal tilpasse systemet til den fremtid, som kommer, og vi vil i hvert fald i Dansk Folkeparti gerne være med til at se på, hvordan vi kan modernisere systemet.
Men som sagt bryder vi os ikke om, at man fjerner loftet, men samtidig kan vi godt erkende, at der er nogle kurser, der er blevet ramt uhensigtsmæssigt af loftet, og det er vi selvfølgelig også villige til at se på.